CUNJUI CINAU 


SOMBUENA 1. 

1. Ana cunjuna: God mo vuoci na tukailangi mana 
verama. 2. Moiso verama nununa mo tetea, moiso mo tete 
cinau aie; moiso dondo vunivunici le toco ana nacoi tarusa: 
moiso Tanumueni God mo cocovi ana nacoi tarusa. 3. Moiso 
God mo re, Ava a rani: moiso mo rani. 4. Moiso God mo 
soari na rani mue nia mo ducu: moiso God mo ase na rani 
ana dondo rindi. 5. Moiso God mo tovi na rani rindi Bongi, 
moiso dondo rindi mo tovia Dondo, Moiso raviravi mana 
ulurani, bongi a tea. 

6. Moiso God mo re, Ava a mandoaca ana livucai reu, 
moiso ava a ase na reu aulu ana reu a tano. 7. Moiso God 
mo loli na mandoa, moiso mo ase na reu ana rucurucui 
mandoa ana reu aulu ana mandoa: moiso nia socena. 
8. Moiso God mo tovi na mandoa Tukailangi. Moiso raviravi 
mana ulurani, bongi aruana. 

9. Moiso God mo re, Ava reu ana rucurucui tukailangi na 
vatavuci ana jara a tea, moiso ava tano mamasa a avuteci: 
moiso nia socena. 10. Moiso God mo tovi na tano mamasa 
rindi, Tano; moiso reu rindi mo tau vatavuci ana jara a 
tea, mo tovia, Tarusa: moiso God mo soaria mue nia mo 
ducu. 11. Moiso God mo re, Ava ramesumesu malulum a 
sula ana tano, mesu vuaririci na veroca, mana lovucai vira 
na vira tolu mana tuara, moiso verona aie, ana tano: moiso 
nia socena. 12. Moiso ramesumesu mo sula ana tano, mesu 
vuaririci na veroca tolu mana tuara, moiso lovucai na vira, 
moiso verona aie tolu mana tuara: moiso God mo soaria 
mue nia mo ducu. 13. Moiso raviravi mana ulurani, bongi 
atoluna. 

14, Moiso God mo re, Ava a rani ana mandoa ana 
tukailangi mo ase na bongi telei na dondo; moiso ava nira 

1.15 CUNJUI CINAU 1. 29 


matai matamatai taro, mana bongi, mana tauni: 15. moiso 
ava nira matai rani ana mandoa ana tukailangi mue na sile 
na rani ana verama: moiso nia socena. 16. Moiso God mo 
loli na rani vuatitina a rua; tavuerana mue a bo sumbuei 
bongi, moiso vuorivuorina mue a bo sumbuei dondo: mo 
loli na vitusarasara le socena. 17. Moiso God mo tauvuosa- 
vuosaira ana mandoa ana tukailangi mue na bo sara ana 
verama, 18. moiso mue na bo sumbuei bongi mana dondo, 
moiso mue na bo ase na rani telei na dondo: moiso God mo 
soaria mue nia mo ducu. 19. Moiso raviravi mana ulurani, 
bongi avatina. 

20. Moiso God mo re, Ava tarusa a dai na cinacinau tari 
cina mauru na culici, moiso ava manjiavuavu na avu ana 
mandoa vuono ana tukailangi. 21. Moiso God mo loli na 
manji vuatitina, mana vevesai mauru rindi muende na le 
culici, tari cinacinau muende na le lai na maurura ana 
tarusa, tolu mana tuara, mana vevesai manjiavuavu tolu 
mana tuara: moiso God mo soaria mue nia mo ducu. 
22. Moiso God mo soranducu cinira, moiso mo re, No vira 
asena, no tari, aiso no vuere ana tarusa, moiso ava 
manjiavuavu na tari ana verama. 23. Moiso raviravi mana 
ulurani, bongi alimana. 

24. Moiso God mo re, Ava verama a lai na cinaui mauru 
tolu mana tuana, bullock, mana cinau caraca, mana manji 
ana verama tolu mana tuana: moiso nia socena. 25. Moiso 
God mo loli na manji ana verama tolu mana tuana, mana 
bullock tolu mana tuara, mana vevesai cinau caraca ana 
tano tolu mana tuana: moiso God mo soaria mue nia mo 
ducu. 26. Moiso God mo re, Ava ka loli na tamaloci cina 
nununda, a socen cinda: moiso ava nira na sumbue telei na 
manji ana tarusa, mana manjiavuavu ana mandoa, mana 
bullock, mana verama avuaicesecia, mana vevesai cinau 
caraca muende na le caraca ana tano. 27. Moiso God mo 
loli na tamaloci cina nununa, cina nununi God mo lolia; 
muera mana vavine mo lolira. 28. Moiso God mo soranducu 
cinira: moiso God mo vitira cinia, mo re, No vira asena, 
no sace asena, moiso no vacavuerei na verama, moiso no 
matacitocia: moiso no sumbue lolovi na manjici tarusa, 
mana manjiavuavu ana mandoa, mana vevesai manji na le 
mauru ana tano. 29. Moiso God mo re, O soari, ku sile 
kamim cina vevesai mesu vuaririci na veroca, muende nia 

1.30 CUNJUI CINAU 2.12 


ana nacoi verama avuaicesecia, mana vevesai lovucai muende 
cina vira mo case veroca; a bo sinaca matamim; 30. mana 
vevesai manji ana verama, mana vevesai manjiavuavu ana 
mandoa, mana vevesai cinau caraca ana tano muende nira 
na mauru, ku sile na vevesai mesu baro matai sinaca 
matamim; moiso nia socena. 31. Moiso God mo soari na 
vevesai cinacinau rindi muende mo le lolira, moiso o soari, 
nira na ducu asena: moiso raviravi mana ulurani, bongi 
aionona. 


SOMBUENA 2. 

1. Moiso tukailangi mana verama mo iso, mana vevesai 
cinacinau tatarica na le ovi aie. 2. Moiso ana bongi abituna 
God mo mambu ana vevesana nona sacasacae rindi muende 
nia le lolira: moiso mo mambu ana bongi abituna ana 
vevesana nona sacasacae rindi muende le lolira, 3. Moiso 
God mo soranducu cini bongi abituna, moiso mo lolia a 
tambu: matan mo mambu ana vevesana nona sacasacae aie 
muende God mo domndomira moiso mo lolira. 

4. Moiso nira niani tauli matai tukailangi mana verama 
tovuon nia mo vuocira ana bongi rindi Moli God mo loli 
na verama mana tukailangi. 5. Moiso mo te le lavuolavuo 
bulan tea ana loloi tano, moiso mo tete cinau na sula: matan 
Moli God mo te lolia a kiri ana verama, moiso mo tete 
tamaloci a ovi aie mue a celi na tano. 6. Moiso sivuoa mo 
sace tiu na tano, moiso mo reuci na nacoi tano avuaicesecia. 
7. Moiso Moli God mo loli na tamaloci cina tano, moiso mo 
soro na maromaroi mauru ana bonana, moiso mo mai nia 
tamaloci mauru. 8. Moiso Moli God mo lavuo na alolona 
ana jarai maracai, cisana Eden, moiso mo tau na tamaloci 
rindi muende nia le lolia aie. 9. Moiso Moli God mo loli na 
vevesai lovucai muende nia mo ducu ana matana, moiso 
mo ducu matai sinaca na sace ana loloi tano; vucai matai 
mauru ana livucai alolona le socena, mana vucai matai 
matamatavuosaianai cinanducu mana cinasasati, 10. Moiso 
moruai a tea mo tau Eden mo vano, moiso mo reuci na 
alolona rindi; moiso mo masangasanga aie, moiso mo mai 
batui moruai a vati. 11. Talomuna cisana Pison: muende 
nia le vuala dalicaci ana batuivanua Havila avuaicesecia, 
moiso gold nia aie; 12. Moiso gold ana jara rindi nia mo 
ducu: bdellium mana onyx muende tacasi ducunducu nira 

2.13 CUNJUI CINAU 3.3 


aie. 13. Moiso cisai aruai moruai rindi nia Gihon; nia mo 
vuala dalicaci na batuivanua Cush avuaicesecia. 14. Moiso 
cisai atolui moruai rindi nia Tigris: muende nia le tau 
Assyria le vano ana jarai maracai. Moiso moruai rindi 
avatina, nia Euphrates. 15. Moiso Moli God mo lai na 
tamaloci rindi, moiso mo taua ana alolona Eden, mue a bo 
utucia a lolivuosavuosaia. 16. Moiso Moli God mo sorama- 
tuaci na tamaloci rindi, mo re, Vevesai lovucai ana alolona 
rindi nico o bo canira naiso ducu: 17. ne vucai matai 
rongorongovuosaiania cinanducu mana cinasasati, nico o 
tumba cania: matan ana bongi rindi tovuon o cania, o bo 
mate leretinducu. 

18. Moiso Moli God mo re, Mo te ducu mue tamaloci a 
bo casecase ovi; ku bo loli a tea muende a bo tuania. 
19. Moiso Moli God mo loli na vevesai manji, mana manji- 
avuavu ana mandoa cina tano; moiso mo laira na vano telei 
na tamaloci rindi mue a bo matavuosai a tovi na cisara: 
moiso cisa rindi muende tamaloci rindi mo tovi na vevesai 
manji mauru, moiso cisara socena, 20. Moiso tamaloci 
rindi mo tovi na vevesai cattle cina cisara, mana vevesai 
manji, ne mo tete a ovi mue a tuani na tamaloci rindi. 
21. Moiso Moli God mo loli na maturua buconi mo mai 
telei na tamaloci, moiso mo maturu; moiso mo rurusi na 
sisina a tea, moiso embena mo ta vuonotaci, 22. moiso sisi 
rindi muende Moli God mo rurusi takaicia telei na tamaloci, 
mo loli na vavine a tea cinia, moiso mo laia mo vano telei 
na tamaloci. 23. Moiso tamaloci mo re, Balosuro niani nia 
sui na suiku, moiso embena embeku: na bo tovia Vavine, 
matan mo rurusi takaicia telei na tamaloci. 24. Moiso 
tamaloci a bo maleci tamana mai tinana, moiso a bo tambaci 
telei vuotambalucina, moiso nira na bo embe a teas. 
25. Moiso nira a rua na mala, tamaloci mai vuotambalucina, 
moiso na te macanucanu cinia. 


SOMBUENA. 3. 

1, Moiso maata mo matarinji mo liu na manji ana mesu 
muende Moli God le lolira. Moiso mo viti na vavine cinia, 
mo re, lo, God mo re, no tumba cani na vevesai lovucai 
ana alolona te? 2. Moiso vavine mo viti na maata cinia, 
mo re, Virai lovucai ana alolona ka bo canira, 3. ne virai 
vucai muende nia ana livucai alolona, God mo re, Kamim no 

3.4 CUNJUI CINAU 3.17 


tumba cania, te no tumba cisia, avualava no mate. 4. Moiso 
maata mo viti na vavine cinia, mo re, Leretinducu kamim 
no tere no bo mate: 5. matan God mo matavuosai mue ana 
bongi rindi kamim no cania, ro matamim na bo tala, moiso 
no bo socen God, no bo matavuosai na cinanducu mana 
cinasasati. 6. Moiso tovuon vavine rindi mo soari na vucai 
rindi mue nia mo ducu matai sinaca, moiso mo matacia mo 
soaria mo ducu asena, moiso lolona mo sorovia mue a bo 
rongorongovuosai cinia, mo lai na virana rindi, mo cania, 
moiso mo sile na tuana telei tamanatuna, moiso mo cania. 
7. Moiso matara mo randa, moiso na matavuosai na le mala. 
Moiso na vatu vatavuci na raui fig, moiso na lolira nora sere. 
8. Moiso na rongo na leoni Moli God cina langi mo sere ana 
alolona, moiso tamaloci mai vuotambalucina na case tauso- 
cira ana naconi Moli God ana lovucai alolona rindi. 9. Moiso 
Moli God mo tovitovi telei na tamaloci, moiso mo vitia 
cinia, mo re, Nico ambe? 10. Moiso mo re, Ku rongo na 
leom ana alolona, moiso ku matacu, matan ku mala; 
moiso ku soci. 11. Moiso nia mo re, Cisei mo vitico mue o 
mala? Nico o cani na vucai rindi muende iau ku sorama- 
tuacico mue nico o tumba cania te? 12. Moiso tamaloci 
mo re, Vuocinau rindi muende nico o sileau cinia, nia mo 
sileau cina, vucai rindi, moiso ku cania. 13. Moiso Moli 
God mo viti na vavine cinia, mo re, Nico o loli na sava? 
Moiso vavine mo re, Maata mo koreau, moiso ku cania. 
14. Moiso Moli God mo viti na maata cinia, mo re, Matan 
nico o loli na cinau rindi, nico cina kalaKalaci a liu na 
vevesai cattle, mana vevesai manji ana mesu; nico o bo 
jalo cina bangem, moiso nico o bo Cani na mekomeko ana 
vevesana bongina maurum: 15. moiso ku bo tau na tombo- 
tomboia teleico mana vavine, moiso telei na sulasulam mana 
sulasulana: nia a bo bici na batum, moiso nico o bo bici 
na juena. ` 16 Moiso mo viti na vavine cinia, mo re, Ku bo 
loli na nom rongovaricanjia a tavuera asena, moiso nom 
bangebangea; o bo lai na na natum cina rongovaricanjia; 
moiso lolom a bo cambu sorovico matan tamanatum, moiso 
nia a bo sumbue lolovico. 17. Moiso mo viti Adam cinia, 
mo re, Matan nico o tambrongoci na leoni vuotambalucim, 
moiso o cani na virai vucai rindi muende iau ku sora- 
matuacico cinia, ku re, Nico o tumba cania: tano nia cina 
kalakalaci matam; nico o bo cani na cinacinau aie cina 

3. 18 CUNJUI CINAU 4.8 


secae ana vevesana bongina maurum; 18. gandingandira 
na bo sula aie matam; o bo cani na cinau rindi ana alolona; 
19. nico o bo cani na sinaca ana rarangana nacom avacisi 
o ta vano ana tano; matan nico o tau aie o mai cina tano: 
matan nico mekomeko, aiso o bo ta vano ana mekomeko. 
20. Moiso tamaloci mo tovi na cisani vuotamabalucina Eve; 
matan nia tinai vevesai mauru. 21. Moiso Moli God mo 
loli na ruruni Adam mai vuotambalucina cina curi manji, 
moiso mo rurura cinia. 

22. Moiso Moli God mo re, O soari, tamaloci rindi nia 
mo mai a socen vuonanda a tea, mue a matavuosai na 
cinanducu mana cinasasati; moiso balosuro, avualava nia 
a sacamba, moiso a lai na vucai matai mauru, aiso a cania, 
aiso a mauru matai tauni tari telei tauni tari: 23. matan- 
socena Moli God mo corotacia mo vano tiu na alolona Eden, 
mue a saca na tano rindi a tau aie mo mai. 24. Moiso mo 
dingi takaici na tamaloci rindi mo vano, moiso mo tau na 
angel ana tavalui jarai maracai ana alolona Eden, mana 
simbai vuro mo memeca muende mo vuaca lalici, mue na bo 
bamba na salai vucai matai mauru. 


GENESIS, THE PSALMS, MINOR PROPHETS 
AND THE NEW TESTAMENT 
IN MALOESE, NEW HEBRIDES, 

